b'\n_START_ARTICLE_\nSredi\xc5\xa1\xc4\x8de ob Dravi\n_START_SECTION_\nOpis\n_START_PARAGRAPH_\nSredi\xc5\xa1\xc4\x8de ob Dravi je ve\xc4\x8dje, delno urbanizirano naselje, ki le\xc5\xbei na terasi na levem bregu Drave in blizu izliva potoka Trnava vanjo. Ve\xc4\x8dji del naselja le\xc5\xbei ob dr\xc5\xbeavni cesti Ormo\xc5\xbe - Sredi\xc5\xa1\xc4\x8de ob Dravi in v bli\xc5\xbeini dr\xc5\xbeavne meje s Hrva\xc5\xa1ko. Sredi\xc5\xa1\xc4\x8de kraja predstavlja trg imenovan Plac, od koder se odcepita cesti v \xc5\xa0trigovo in Ljutomer. Drugi deli naselja so \xc5\xa1e: Steni\xc4\x8dnjak, Stras, Breg, Stiperi\xc5\xa1\xc4\x8de, Pod \xc4\x8capljami, Trate in Rakitje. Hi\xc5\xa1e stojijo tipi\xc4\x8dno za to pokrajino deloma \xc4\x8delno, deloma s kapmi na ulico. Nadmorska vi\xc5\xa1ina pri \xc5\xbeelezni\xc5\xa1ki postaji zna\xc5\xa1a 186 m._NEWLINE_Ob Dravi je prst pe\xc5\xa1\xc4\x8dena in na njej raste zna\xc4\x8dilna rastlina rakitovec (Hippophae rhamnoides). Gozd sestavljajo v najve\xc4\x8dji meri gaber, bor in hrast, ki je poln \xc5\xbeivali kot so zajci, fazani in srnjad, sicer pa so okoli naselja travniki in njive._NEWLINE_\xc5\xa0ola je bila ustanovljena leta 1660. Prvo \xc5\xa1olsko zgradbo so dobili leta 1812, drugo leta 1891, nakar so jo leta 1966 obnovili in dozidali. V naselju stoji podru\xc5\xbeni\xc4\x8dna poznogotska Marijina cerkev z baro\xc4\x8dnimi oboki in zvonikom ter zakristijo. Oprema v cerkvi je iz prve polovice 18. stoletja. Na koncu Placa je ku\xc5\xbeno znamenje, na samem trgu pa spomenik NOB z vklesanimi imeni padlih._NEWLINE_Da je bilo obmo\xc4\x8dje naseljeno \xc5\xbee v preteklosti pri\xc4\x8dajo najdbe kamnitih sekir, rimskih novcev in ju\xc5\xbeno od Sredi\xc5\xa1\xc4\x8da na njivi Cirkvici anti\xc4\x8dne stavbe z ostanki prazgodovinskih posod, med ru\xc5\xa1evinami pa staroslovanske grobove s pridatki. V zgodnjem srednjem veku se je naselje razvilo okoli stolpastega gradu na umetnem gri\xc4\x8du Gradi\xc5\xa1\xc4\x8du. Menijo, da so ga postavili gospodje Ptujski, ko so leta 1255 prejeli mad\xc5\xbearski fevd. Leta 1305 se je kraj imenoval Pulstraw in leta 1500 Sredische. Leta 1433 je prvi\xc4\x8d omenjen kot trg, \xc4\x8deprav je to postal najbr\xc5\xbe \xc5\xbee precej prej. Leta 1441 je imel svojo mitnico in sodi\xc5\xa1\xc4\x8de in do leta 1787 lastno sodstvo, a nikoli popolne avtonomije. Podlo\xc5\xbeen je bil ormo\xc5\xa1kim gra\xc5\xa1\xc4\x8dakom. Imeli so pravico do tedenskega tr\xc5\xbenega dne, lova in ribolova, bili so opro\xc5\xa1\xc4\x8deni mitnine in carine. Ljudje so bili kmetje in trgovci predvsem zaradi obmejne lege, manj obrtniki. Tu so Turki leta 1396 prvi\xc4\x8d stopili na \xc5\xa1tajerska tla. Kraj so ve\xc4\x8dkrat izropali in po\xc5\xbegali (1479 in 1532), poru\xc5\xa1ili so tudi grad. Leta 1704 so ga izropali kruci._NEWLINE_Leta 1883 je bilo ustanovljeno bralno dru\xc5\xa1tvo Edinost, doma\xc4\x8di dijaki, ki so hodili v vara\xc5\xbedinsko gimnazijo so se navzeli ilirskega duha. Sredi\xc5\xa1\xc4\x8de je bilo trdnjava slovenstva._NEWLINE_Leta 1895 se je v Sredi\xc5\xa1\xc4\x8du ob Dravi rodil znan slovenski odvetnik, veteran prve svetovne vojne in simpatizer letalstva ter iniciator Mariborskega letali\xc5\xa1\xc4\x8da ter ustanovni \xc4\x8dlan aerokluba Na\xc5\xa1a krila dr. Ivo \xc5\xa0estan. _NEWLINE_V obdobju po letu 1991 in samostojni Sloveniji sta v Sredi\xc5\xa1\xc4\x8du ob Dravi nastala mednarodni mejni prehod za cestni promet ob glavni cesti \xc5\xa1t. G1-2 in mejni prehod za obmejni promet na ob\xc4\x8dinski cesti, poleg tega pa \xc5\xa1e vrsta prehodnih mest za lokalno prebivalstvo, ki jim olaj\xc5\xa1ajo \xc5\xbeivljenje ob novonastali meji.'